**Festival Lent 2020 bo!**

Prav lahko bi se izgovorili na korono in se pridružili številnim organizatorjem, ki so svoje poletne festivale zaradi težav, ki so jih prinesli pandemija in z njo povezani ukrepi, preprosto odpovedali. Prav lahko bi spored, ki je bil že pripravljen in bi prinesel kar nekaj izjemnih dogodkov in gostovanj (rockovskih velikanov, kot so **Bjelo Dugme ali Prljavo Kazalište,** vročih jazzovskih imen, kot so **Bokanté** in **Pat Thomas** pa **Vlatka Stefanovskega** in **Đorđeta Balaševiča**) pospravili v predal in prihranili za prihodnje poletje.

A ga nismo. Ves čas karantene smo vztrajali: **festival bo!** Mrzlično smo iskali nove zamisli in rešitve, s pozitivno energijo nagovarjali pokrovitelje in mestne oblasti, v skladu z dogovorjenim prilagajali in spreminjali sporede, jih z vsakim novim ukrepom spet podirali in gradili na novo. Čemu?

Odgovor ne bi mogel biti bolj preprost: **V Narodnem domu se čutimo dolžne svojemu mestu in someščanom po prestani karanteni povrniti utrip, ki je zaznamoval mariborska poletja skozi zadnja tri desetletja, vse od prvega Festivala Lent.** Še posebej po težkih časih, ki so za nami!

**Ob izbruhu pandemije so se Mariborčani odzvali izjemno hitro in odgovorno, čemur gre zahvala, da je bilo naše mesto med najmanj prizadetimi. Po mesecih brez kulturnih in drugih prireditev je zato festival še kako potreben! Kot zahvala za vse, kar so prestali. Da bo sleherni Mariborčan začutili, da mu je njegovo mesto hvaležno.** Prav vsakemu od njih, ne glede na starost, okus in preference! Zato festival bo. In zato pri sporedu še toliko bolj stavimo na čim bolj pestro paleto kvalitetnih prireditev vseh zvrsti in žanrov, za vse generacije in okuse.

**Festival Lent 2020 poletja v mestu izjemoma ne bo odprl, temveč zaključil.**

**Odvijal se bo od 21. do 29. avgusta.**

Ker zaradi omejitev zbiranja nismo smeli načrtovati večjih spektaklov in vzpostaviti večjih prizorišč, smo rešitev poiskali v festivalu, kakršnega smo pred desetletji že imeli in so ga Mariborčani sprejeli z odprtimi rokami. **Lahko bi rekli, da se Festival Lent 2020 vrača k svojemu izvoru, bistvu, srcu: k Dravi, k intimnejšim prizoriščem in butični ponudbi – torej k vsemu, kar je Festival Lent vse od nostalgičnih začetkov pred več kot tremi desetletji oddvojilo od podobnih, a zgolj komercialno usmerjenih festivalov.**

Festival Lent 2020 bo torej spet festival v mestu, za mesto, za someščane, za Mariborčane! Skromnejši, a kvaliteten, pristen in iskren!

Prinaša pestra doživetja **na manjših, intimnejših prizoriščih,** pri katerih bolj kot blišč reflektorjev in bogat tehnični park pritegnejo pristen stik izvajalcev z občinstvom ter skrbno izbrane, kvalitetne vsebine. **Ob tem nismo pozabili tudi na družbeno odgovornost. Prednost pri snovanju programov smo namreč dajali domačim ustvarjalcem in tako v skladu s poslanstvom Narodnega doma Maribor skušali na najboljši način pomagati kulturno-umetniškemu sektorju, saj sodi med tiste, ki jih je kriza najhuje prizadela.**

**Kljub temu ne bo manjkalo velikih imen, tudi zvezdniških!**

Omenimo kultne rockovske zvezdnike **Siddharto** (), pa legendarne **Lačni Franz**, **Perota Lovšina, Vlada Kreslina, Elvis Jackson** in **Dan D**, priljubljene **Papir** in **Simpatico**, odštekane **Terra Pop**… Mariborske glasbene barve bosta med drugim branila **Vasko Atanasovski** in **Bilbi**, če bo zdravstvena slika ostala ugodna pa se obeta tudi nekaj glasbenih gostov iz tujine, med njimi srbski alternativci **S.A.R.S**., pa cela vrsta jazzovskih prvokategornikov, kot so skandinavski zvezdniki **Rymden**, nizozemski saksofonist **Yuri Honing** s svojo zasedbo **Wired Paradise**, pa udarni trio **Aly Keïta** (balafon, glas), **Jan Galega Brönnimann** (bas klarinet, tolkala) in **Lucas Niggli** (bobni, tolkala) ter **Damir Imamović**, ki je svet obnorel z izvirno, jazzovsko obarvano interpretacijo sevdaha.

Za smeh bodo znova poskrbeli stand-up komiki, med katerimi omenimo **Lucijo Čirovič**, in **Tadeja Toša** in trojček uspešnic **Amaterji, Tako ti je mala** in **Erotika po Emeršiču**.

Najmlajši bodo usživali ob **otroškem programu v Vetrinjskem dvoru,** kje rbodo na sporedu tako dramske in lutkovne predstave (Pavliha, Živ Žav, Doktor sreča, Pika v čarovniški šoli) kot glasbeni dogodki z **Damjano Golavšek**, **Romano Kranjčan** ali **Melito Osojnik**. Ustvarjalno pa bodo najmlajši čas preživljali v **Art Kampu**, kjer ponodbo pripravljamo pester nabor delavnic, plesnih predstav in koncertov.

Mednarodni folklorni festival Folkart je eden tistih segmentov Festivala Lent, ki ga je korona najbolj oklestila. Obetali so se nam vroči ritmi Brazilije, očarljiva, starodavna Južna Koreja, Šrilanka in Nova Zelandija. Vse te vrhunske skupine so pred pandemijo že potrdile prihod na naš Folkart. Letos pa bodo gostovanja skupin iz daljnih dežel nadomestili folkloristi iz domovine (**AFS Študent**, **FS Tine Rožanc**), iz **Hrvaške**, **Češke**, **Bolgarije**, **Madžarske** in **Španije**.

Tudi na ljubitelje športa nismo pozabili. Najspektakularnejši športni dogodek bodo zagotovo skoki s Starega mostu, novost, ki bo zagotovo pritegnila številne gledalce pa regata osmercev.

Na promenadi ob Dravi bodo svoje mesto ponovno našli najboljši slovenski chefi. Festival **Sladolent** se je med njimi že uveljavil kot ena najboljših kulinaričnih prireditev pri nas – dokaz te trditve je ob izjemnem obisku tudi podatek, da smo na njem že gostili prav vse z Michelinovo zvezdico nagrajene chefe!

Kljub izvedbi festivala v avgustu pa poletje v mestu ne bo pusto. Poskrbeli bomo namreč za pestro predfestivalsko dogajanje, v okviru katerega bo v parku vsak vikend potekal Art kamp, na ulicah in mestnih trgih pa načrtujemo izvedbo koncertov v sklopu priljubljenega cikla Pozor! Muzika na cesti. Čez poletje se bodo prav tako odvijale prireditve sklopa Živa dvorišča, ki letos slavi 10. obletnico ter številne akcije in programi zavoda GT22, katerih namen je prav tako podpreti lokalne ustvarjalce in producente.

Natančen spored festivala Lent 2020 bo objavljen na spletni strani festivala Lent, seveda pa ni odveč opozorilo, da si pridržujemo pravico do sprememb programa. Ker je skrb za zdravje naših obiskovalcev in izvajalcev na prvem mestu, vseskozi pozorno spremljamo poročila in

priporočila stroke. V skladu z opozorili in ukrepi bomo program prilagajali, oz. v primeru ponovnih prepovedi zbiranja prireditve tudi odpovedali. Vse aktualne informacije bomo sproti objavljali na naši spletni strani, na socialnih omrežjih in v napovednikih v časopisu Večer.

**Lent 2020 na kratko:**

**ZAKLJUČIMO POLETJE NA LENTU**

* od 21. do 29. avgusta 2020

**VEČ KOT FESTIVAL**

* Zahvala Mariborčanom za odgovorno ravnanje ob izbruhu pandemije!

**DRUŽBENA ODGOVORNOST:**

* **PODPIRAMO SLOVENSKI KULTURNI SEKTOR, DOMAČE USTVARJALCE IN IZVAJALCE**

Kreativni sektor je eden tistih, ki so jih ukrepi zaradi pandemije najbolj prizadeli. Ker smo javni zavod s področja kulture in je ena naših nalog tudi generiranje kulturnoumetniškega ustvarjanja, smo se v tej krizni situaciji odločili za program, s katerim kar v največji meri dajemo priložnost slovenskim ustvarjalcem.

**SKRB ZA ZDRAVJE:**

* **MANJŠA PRIZORIŠČA**

Odpovedali smo se Glavnemu odru, ostajajo pa **Večerov oder**, ki bo pri Fontani pri Stari trti, **Jurčkov oder** pri Vodnem stolpu, **Minoriti** (letni avditorij Lutkovnega gledališča), **Vetrinsjki dvor**, **Dvorana Union**, **Oder Triglav** v Mestnem parku, promenada ob Dravi, KMŠ oder (Dravska ulica), GT22 (Glavni trg 22), K18 (koroška 18). Sodni stolp s svojim programom gostuje v **Minoritski cerkvi**, Odprta plesna scena pa bo potekala v **Veliki dvorani Lutkovnega gledališča Maribor**.

* **MANJŠI AVDITORIJI**

Zavoljo varne razdalje med obiskovalcu je število obiskovalcev na sveh prizoriščih omejeno. Za vsako prizorošče je vnaprej določeno, koliko obiskovalcev lahko sprejme in ga seveda ne bomo presegali. Za prireditve z vstopnino bo zato v prodaji omejeno število vstopnicv, za brezplačne prireditve pa velja, da v avditorij omogočimo vstop le tolikim osebam, kot je dovoljeno število po sistemu kdor prej pride pa do zapolnitve mest – tako kot smo to že imeli na FL pred leti.

* **VEČINA DOGAJANJA NA PROSTEM**

Le manjši del prireditev bo potekal v zaprtih prostorih, v dvorani Union (Salon glasbenih umetnikov) in v Minoritski cerkvi (spored ki je pred obnovo svoje mesto imel v Sodnem stolpu). Vse prireditve v zapsrtih prtostorih bodo potekale ob strogem upoštevanju ukrepov in priporočil za varovanje zdravja (razmiki med gledalci, razkuževanje rok, maske...)

* **VSE V SKLADU Z ODREDBAMI, DOLOČILI IN PRIPOROČILI :**

Skrb za zdravje obiskovalcev in nastopajočih jemljemo zelo resno. Mislimo na dobrobit obiskovalcev festivala, še posebej ranljivih skupin in se zavedamo, da moramo vsi, tako prireditelji kot obiskovalci, še naprej ravnati odgovorno, da ne bi prišlo do novih izbruhov. Poskrbeli bomo za pogoje, ki bodo omogočali varno spremljanje prireditev, na vseh prizoriščih bomo strogo upoštevali vsa zakonska določila in pripročila stroke ter sporštiovanju le-teh pozivali tudi obiskovalce.